title: Какви опасности крие планината?

maintext:
От началото на годината планинските спасители са помогнали на около 2000 души в планината.
Спасителите съветват да не се тръгва на поход без подходяща за сезона екипировка, топли течности и храна. Важен е също добрия план за деня, който да е съобразен с по-кратката слънчева част на денонощието и атмосферните условия.
Спасителят Добромир Сгуров посочи, че най-добре е човек да има в себе си зареден мобилен телефон, който да използва ако изпадне в беда.
Хората, които карат извън пистите, трябва да носят със себе си лавинен уред и АБС раница. При случай на сриване на снежна маса раницата води на близо 98% шансове за оцеляване.
Според спасителите най-честата грешка е неподходящата екипировка и непрецененото време за отиване и връщане.
За какво да внимаваме в планината вижте във видеото.


description: Светът е единен в ужаса си от случващото се там, каза американският президент на последната си пресконференция преди празниците

title: Барак Обама: Дамаск, Русия и Иран са виновни за кръвопролитията в Алепо

maintext:
Светът е единен в ужаса си от кръвопролитията в Алепо, каза президентът на САЩ Барак Обама, като обвини за насилието в северния сирийски град режима в Дамаск и неговите съюзници Русия и Иран.
Сирийският президент Башар ал Асад не може да спечели легитимност с кланета, подчерта Обама на последната си пресконференция преди да замине на Хавайските острови за коледна ваканция със своето семейство.
Обама призова за разполагане на безпристрастни международни наблюдатели в Алепо.
Той също така говори и за кибератаките срещу САЩ.
Обама каза, че е поискал от руския си колега Владимир Путин страната му да прекрати атаките и го предупредил, че в противен случай ще има последици за Русия.
Призивът бил отправен на срещата на върха на Г-20 в началото на септември в Китай, след което американския президент не бил видял доказателства за нови руски хакерски атаки.
Обама съобщи още, че е приканил и китайския президент Си Дзинпин страната му да спре с хакерските атаки срещу Съединените щати. След това китайските кибернападения срещу САЩ, според него, са намалели.

fasttext_language: bg


title: Ерхард Бузек пред bTV: Изборите в Австрия дават надежда за противопоставяне на популизма

maintext:
Европа си отдъхна, след като Австрия не избра крайнодесен политик за държавен глава.
Проевропейските лидери поздравиха победителя Александър Ван дел Белен. Разочаровани са лагерите на крайнодесните партии във Франция, Холандия и Германия. Очакванията бяха, че „постТръмп” ефект ще има и в Австрия. Случи се обаче обратното.
Проевропейският кандидат събра повече гласове - особено сред жените, младежите и по-образованите. Той успя да убеди и повече от негласувалите на първия балотаж.
Защо загуби Хофер и този избор слага ли край на разделеното австрийско общество? Специалният пратеник на bTV Кристина Баксанова и операторът Любомир Тасев се срещнаха с бившия вицеканцлер на Австрия Ерхард Бузек.
„Общите очаквания бяха, че ще бъде избран президент, който е критичен към Европа и дори, че ще иска излизане от ЕС. Стана съвсем друго и аз лично съм много щастлив. Сега въпросът е управляващите партии правилно ли действат? Президентът скоро ще встъпи в длъжност. Познавам го много добре и знам, че ще се справи, но важните въпроси за Австрия не са решени”, посочи Бузек.
Според него Хофер не е успял, защото е имало по-добро мобилизиране на привържениците на Ван дер Белен. „На второ място, мисля, че Хофер беше твърде агресивен в изказванията си. Ние не харесваме някого за президент, ако той нарича друг просто така лъжец”, обясни Бузек.
„Изборният резултат в Австрия ми дава надежда, че е възможно противопоставяне на популизма. Ще видим, Германия играе тук много важна роля”, коментира той на въпрос какъв резултат очаква догодина при изборите във Франция, Германия, Холандия.
„Предстои да видим и дискусиите в Италия след референдума. Италианците са много добри в кризисния мениджмънт. Те непрекъснато са в криза и все някак си излизат от нея. По-критичен е въпросът към Франция. Надявам се, че страната на критичния разум ще остане разумна”, отбеляза Бузек.
Новоизбраният президент се очаква да встъпи в длъжност на 26 януари.


description: Автомобилът, с който били превозвани, се ударил в мантинелата и се преобърнал на магистралата Ниш – Белград

title: Трима мигранти загинаха при катастрофа в Сърбия, шофьорът може да е българин

maintext:
Трима души загинаха, 9 са ранени, след като автомобил, превозвал нелегално мигранти, сред които и деца, се преобърна на магистралата Ниш-Белград.
Предполага се, че трафикантът е българин или сърбин и, че бежанците са влезли през България. Според свидетели той е избягал.
Инцидентът е станал около 4 ч. сутринта край село Дражевац. Автомобилът се ударил в мантинелата и се преобърнал.
Двама афганистанци загиват на място, третата жертва е дете, което е починало по-късно в болница.
Пострадалите са мигранти от Сирия, Афганистан и Ирак. Откарани са в Бърза помощ в Ниш. Някои от тях са с опасност за живота, а на една от жените са били ампутирани двата крака, заяви директорът на Бърза помощ Миодраг Лазич.
Сред ранените има още 4 деца. Децата са на възраст от 3 до 15 години и са най-пострадали, съобщиха лекарите.
Заради инцидента движението по магистралата в посока Белград е било спряно за час и половина.
Един от пострадалите заявил пред разследващите, че шофьорът е бил под влиянието на алкохол и са го молили да кара по-бавно. Пътниците не могли да определят дали водачът е от Сърбия или България.


description: Протестни шествия имаше в Лондон, Берлин, Париж

title: Демонстранти призоваха за прекратяване на огъня в Сирия

maintext:
Хуманитарното бедствие в Алепо провокира вълна от протести по света.
Хиляди демонстрати в Лондон, Берлин и Париж изразиха солидарност с невинните жертви на конфликта в Сирия и призоваха за незабавно прекратяване на огъня.
Междувременно продължават опитите да бъдат евакуирани цивилните граждани от източната част на Алепо. Сутринта в града успяха да влязат колони от автобуси, с които хората да бъдат изведени.


description: Според метеоролозите явлението всъщност не е необичайно

title: На Хаваите заваля сняг

maintext:
На Хаваите заваля сняг, като на места за последните три дни натрупа до 90 см, съобщи Би Би Си.
Hawaii is expecting 3 feet of snow with a winter storm warning in effect https://t.co/OghsETFLg1 pic.twitter.com/HQ1fJvmTTq — BuzzFeed News (@BuzzFeedNews) 4 December 2016 PHOTOS: Summits of 2 famed Hawaii volcanoes covered in a fresh coat of early December snow https://t.co/vUOYAlbBQS pic.twitter.com/rMiju65S8R — CBS News (@CBSNews) 2 December 2016
Според метеоролозите снеговалежът не е необичаен в тропическия район, но рядко е навалявало толкова много и то на ниска надморска височина, както сега.
Вижте видео на снеговалежа:


description: Според баща му например единственият му недостатък е, че не пие алкохол, което е „страшно странно“ за човек, който се занимава с изкуство

title: В главната роля: Орлин Павлов. Какво не знаете за него?

maintext:
Какво не знаете за Орлин Павлов?
Може да изглежда като един от най-позитивните хора на света, но според майка му Тиха Генева има и друго лице – много е избухлив, дразни се от много неща и не брои до 10, а реагира веднага. Въпреки това е изключително състрадателен и винаги е готов да помогне.
Според баща му пък единственият му недостатък е, че не пие алкохол, което е „страшно странно“ за човек, който се занимава с изкуство.
„Пия, но много малко – казва певецът и добавя, че от алкохола му се доспива много бързо.
Орлин можел да стане оперен певец, като родителите си, които 30 години били солисти на Пловдивската опера, дори има данни за това, но те никога не са го карали.
„Той има много красив тембър, има басов глас, нищо, че има голям диапазон и горе преходът не му личи. Можеше да направи басова кариера“, казва Орлин Павлов-старши.
По думите на Павлов-младши обаче, за да започне да пее опера, трябва да спре да пее всичко останало, да има строг режим, да се упражнява много и едва след около пет години може да е готов за конкурси.
Единият дядо на Орлин – генерал Павел Павлов, загива в самолетен бой в защита на София на 10 декември 1943 г.
„Моят баща не познава своя баща, бил е само на три месеца, когато той умира. Загива в неравен бой. Уцелен е във въздуха“, разказва певецът, а историята го разчувства. „Баба ми много страдаше. Малко преди войната дядо ми е бил на учение в Полша. Пленен е от руснаци, спасен е от едно семейство. Баба се е молила да се върне, за да се оженят. И той се връща отслабнал, с брада, но булчинска рокля“.
Друг от предшествениците му – един от прадядовците му, пък е бил в делегацията с Александър Стамболийски при подписването на Ньойския договор. И плакал три дни след това.


description: От КЕВР зависи дали ще скочат парното и топлата вода

title: "Булгаргаз" поиска рязко поскъпване на природния газ

maintext:
„Булгаргаз” поиска увеличение на цената природния газ с 13,5 % от 1 януари. Това е второто поскъпване, което се очертава, след като за година цената на синьото гориво падна с повече от 1/3. От октомври газът поскъпна с близо 2 процента.
В началото на отоплителния сезон председателят на КЕВР Иван Иванов увери, че в цената на парното има резерви, така че да не се налага поскъпване на топлинната енергия посред зима.
По правило обаче, ако цената на суровината се промени с повече от 5 на сто се прави корекция и в цената на парно и топла вода.
С колко точно ще поскъпне природния газ КЕВР трябва да реши до края на този месец.


description: Няма пострадали при инцидента

title: Пожар горя близо до завод на "Булмаркет"

maintext:
Помещение в близост до завод на „Булмаркет” в Русе горя тази вечер. По последна информация са горели биологични материали - сухи отпадъци от слънчоглед. Няма пострадали, няма и опасност от възпламеняване на други помещения.
Огнеборците са реагирали на задимяване на покрив на завод за извличане на растителни масла от маслодайни култури на "Булмаркет" в Русе, съобщиха директорът на противопожарната служба в града комисар Димитър Павлов и директорът на Областната дирекция на МВР комисар Теодор Атанасов. Задимяването е било на площ от 10 кв. метра.
По думите на Павлов в този завод се извлича растително масло от различните видове маслодайни култури.
Сигнал за инцидента е подаден в 18:24 ч. на тел. 112, като информацията е, че е имало пожар на покрива. Веднага на място са пристигнали два екипа с огнеборци с автостълба, тъй като височината на покрива е около 20 метра.
"Имало е тлеене и се е наложила нашата намеса. Най-вероятната причина за инцидента е технологична - в резултат на самозапалване на слънчогледовите обелки", обясни Павлов.


description: Във возилото са пътували жена и дете, не са пострадали

title: Влак удари кола на прелез в Дряновско

maintext:
Пътнически влак блъсна лека кола на жп прелез в община Дряново, предаде „Фокус”, като се позова на ОДМВР-Габрово.
Няма пострадали.
Инцидентът е станал минути след 13:30 часа днес в района на спирката при с.Ганчовец. Прелезът е обозначен със светлинна сигнализация.
В ударената от влака „Тойота” са пътували 40-годишна жена от Дряново и 13-годишно момиче. Те са прегледани от медици и освободени.


description: 26-годишният Светослав Стойков e живеел във Варна, преди да замине за Германия, в къщата му отричат да са го виждали

title: Кой е българинът, блъснал жена в берлинското метро?

maintext:
26-годишният Светослав Стойков е мъжът, който нападна жена в берлинското метро в края на октомври, разкриха източници пред bTV.
Случаят стана известен след разпространяването на кадри от охранителните камери в метрото. На тях се виждат четирима мъже. Единият рита жената в гръб по стълбите и си тръгва, а другите безучастно го следват. Според информация на „Берлинер цайтунг“ те са роднини.
Стойков е родом от Добрич, но преди да замине за Германия, е живеел на семейни начала с жена във варненския квартал „Максуда“.
По неофициална информация е с богато криминално минало. Лежал е в затвора, като има регистрации за нападения, кражби и шофиране в нетрезво състояние.
В къщата му във Варна отричат да са го виждали. Хората там твърдят, че той е в Германия и последно се е връщал преди месец.
Съседи разказват, че семейството не е създавало проблеми.
Един от тях заяви пред bTV, че е гледал клипа и отрича на него да се вижда Светослав.
Ритник в лицето на България
Нека заградим всичките си граници, за да пазим света от самите нас
Според германските власти мъжът се е укрил в България и в момента те подготвят иск до българските си колеги за екстрадирането му в Берлин.
Директорът на „Национална полиция“ Христо Терзийски обаче заяви, че към настоящия момент няма получена Европейска заповед за арест у нас за никой от четиримата.
Терзийски посочи, че българските служби са в контакт с колегите от Германия и са им предоставили поисканите от тях данни. МВР не е извършвало обстойни проверки на местонахождението на заподозрените българи, тъй като в настоящия момент няма основания да го прави, посочи Терзийски. Той добави обаче, че според информацията на МВР те не се намират в България.
По-късно от МВР уточниха, че има издадена заповед за арест на български гражданин на територията на Германия. Ако спрямо въпросното лице бъде издадена европейска заповед за арест, органите на МВР веднага ще започнат неговото издирване.
От полицията във Варна отказаха коментар, тъй като престъплението е извършено в друга държава. Не потвърдиха и самоличността на заподозрения.
В понеделник единият от мъжете беше задържан за разпит и освободен. Срещу него засега не е повдигнато обвинение, тъй като няма доказателства, че е участвал в атаката.
Арестуваха българин в Берлин като съучастник в брутално нападение на жена (ВИДЕО)
Инцидентът предизвика вълна от недоволство в Германия
Кадрите с нападението бяха излъчени освен от германските и от много европейски медии. Известни личности в Берлин предложиха награда за залавянето на нападателя.
Случаят породи вълна от възмущение не само в Германия, но и у нас.


description: Фабриката в малкия руски град, която пази традиционните методи на производство, е силно натоварена тези дни

title: Клин, където играчките за елха задължително са от стъкло

maintext:
Най-старата фабрика за стъкло в Русия в малкия град Клин е затрупана с работа. Причината: тя трябва да произведе над 1 млн. стъклени играчки за украса на елхата.
Фабриката в Клин е най-голямата за ръчно изработено стъкло в Русия и през 2017 г. ще стане на цели 130 години.
В този район тайните за начина на продухване на стъклото се предават от поколение на поколение повече от век и половина. Производственият процес пък не се е променил особено от средата на XIX в.
„Работим според руската традиция – всичко се прави ръчно – и продаваме на разумни цени. Пластмасовите топки, които струват жълти монети, не могат да са ни конкуренция. Имаме конкуренция в Украйна, където се произвежда по-голямата част от ръчно направените стъклени украшения”, казва директорът на фабриката за стъкло Владимир Симанович.
До фабриката има музей, в който са изложени над три хиляди екземпляра от продукцията, изработена през дългия период на съществуване.
Изложбата е много популярна сред децата в училищна възраст, които участват в майсторски класове и имат възможност сами да украсят играчка.
Вижте още във видеото:


description: Близо 200 000 автомобила трябва да се приберат в София днес

title: Катастрофи и задръствания в края на коледните празници (ОБЗОР)

maintext:
Хиляди автомобили тръгнаха на път днес в мокро време и опасни настилки, въпреки прогнозите, че почиващите ще си спестят четирите работни дни между Коледа и Нова година. Последиците бяха катастрофи и задръствания.
Според прогнозите на МВР близо 200 000 автомобила трябва да се приберат в София днес. Лошото време, алкохолът и умората обаче провокираха катастрофи.
Една жена загина през нощта край Казичане. Друга беше ранена на магистрала „Тракия” след катастрофа.
Един от най-шокиращите инциденти стана на булевард „Сливница” в София посред бял ден, когато кола се вряза в заведение за бързо хранене. Автомобил се заби в заведение за бързо хранене в София (СНИМКИ) Пешеходка пострада при инцидента, станал след сблъсък на две коли
Жената попаднала под автомобила е оцеляла по чудо. Тя е с множество счупвания в ИСУЛ без опасност за живота.
Била е на опашка пред заведението и е чакала поръчката си, когато колата връхлита върху нея. Врачанският автомобил лети от моста на "Захарна фабрика", на кръстовището удря и друга кола.
Очевидците бяха уплашени. Шофьорът и спътникът му са арестувани. От фирмата собственик на заведението отказаха коментар.
Отново катастрофа с ранена жена предизвика тапа на магистрала „Тракия”.
Катастрофа блокира магистрала “Тракия“ в посока София
Пострадала е пътничка от аварирал автомобил
Колоната на "Витиня" пък традиционно е заради ремонтите на тунелите. Задръстването между двата тунела започна още в 15:30 ч. следобед, а някои от шофьорите се опитаха да минат и по стария път.
Камионите над 12 тона бяха отбити от движение до 20 ч..
От КАТ прогнозират още по-голямо задръстване след новогодишните почивни дни, защото тогава и учениците ще се прибират от ваканция.


description: Около 11 хиляди българи се връщат по родните си места, защото не са успели да се установят в чужбина

title: Местят ли се българите от града в околните села?

maintext:
За първи път отчитаме нулева миграция. Това е нова тенденция в доклада за демографското развитие на България.
Нулевата миграция е налице, когато броят на напусналите и на заселилите се у нас през годината е почти или напълно равен. Сметката показва, че 29 хиляди са си тръгнали, а 25 хиляди са се установили у нас.
48% от българските емигранти традиционно се местят в Германия, Англия и Испания.
И ако от напусналите основната част са българи, то ето кои се заселват у нас - турци, руснаци и сирийци събират близо 55% от чуждите имигранти, които общо са почти 15 хиляди.
Към тях се причисляват и около 11 хиляди българи, които се връщат по родните си места, защото не са успели да се установят в чужбина.
Тенденцията за последните 15-20 години обаче е преместването в рамките на страната. Всеки трети е сменил местожителството си от една област в друга, но все пак хората от Северна България не преминават в южната част на страната и обратно.
Ново е завръщането от градовете към селата. Само тази година 3000 души са напуснали столицата и са се заселили в широката Софийска област.
Семейството на Дончо Ангелов е избрало най-голямото село у нас, за да избяга от столицата. Разстоянието от Лозен до центъра на София не затруднява нито един член на фамилията.
„На 12 км от работата ми, това не е никакъв проблем. Ако човек иска да живее в хубава обстановка, холът му се простира далеч извън самия хол”, казва ИТ специалистът.
Като управител на ИТ фирма Ангелов попада точно в статистическата тенденция за преместване на село.
„Не е задължително, ако работиш в ИТ сектора или в сектора на професионалните услуги, физически да си на местоработата си. Другото е пренаселването на Столичната община и поскъпването през последните години на имотите”, посочи Зорница Славова.
Специалистите очакват до 1-2 години преселването от големите градове към околните села да се прояви и в Пловдив и Варна.
Именно изборът да смениш местоживеенето в рамките на страната влияе върху тенденцията за нулева миграция.
Тя не е характерна само за България. Ирландия я сбъдна миналата година. Тогава за първи път от 2008 г. спря изтичането на хиляди ирландци извън страната в търсене на по-добър живот.


description: С все по-усиленото универсализиране и машинизиране на футбола няма да му се помогне, а напротив

title: Съдията, съдията, съдията... е безгрешен

maintext:
Във вторник унгарският рефер Виктор Касай за първи път в историята на футбола изгледа повторение преди да вземе решение по време на мач и въпреки това пак сбърка.
Футболен съдия използва за първи път в историята видео помощ (ВИДЕО)
Виктор Касай отсъди дузпа, след като изгледа повторение, но пак сбърка
Доказателство колко всъщност е ненужна видео помощта на съдиите във футбола, която в момента е в двугодишен тестови период.
Да, вероятно така ще има много по-малко ощетени играчи и отбори и всичко ще е много по-честно, но какво по-приятно от това да поспориш с някого имало ли е дузпа, нямало ли е, трябвало ли е съдията да извади червен картон или не.
Да си спомним за един от незабравимите голове в историята на футбола – Божията ръка на Диего Марадона в мача между Аржентина и Англия на световното първенство през 1986 г. в Мексико. Легендата за този гол се предава от поколение на поколение.
Това магическо попадение въобще нямаше да се случи, ако българският страничен съдия Богдан Дочев или някой от колегите му в двубоя беше спрял, за да изгледа видео повторение и да види, че аржентинският плеймейкър удря топката с ръка, а не с глава.
Вероятно Англия нямаше да е ощетена, можеше да има друг световен шампион, а този гол, потъпкал всякакви правила, нямаше да остане завинаги в историята. Да не забравяме обаче, че спортът е олицетворение на живота, а той невинаги е честен и справедлив. Понякога те изиграват, понякога ти изиграваш някого.
Въпреки че вече е мултимилионен бизнес, изпипан до последния детайл, футболът си остава просто една игра, която е съществувала и преди 150 години - без видео повторения, върху кал вместо върху перфектно подстригана трева и с ботуши на краката на футболистите вместо шарени латексови бутонки.
Вярвам, че хората по стадионите са зажаднели за истински мачове с красиви изпълнения и здрави единоборства. В тях съответният съдия да ръководи двубоя в свой собствен стил и подобно на всеки човек да взима правилно или пък понякога грешно решение.
Да си спомним за още една магнетична футболна личност. Гологлав, висок, кльощав и с големи изпиващо сини очи. При това описание в съзнанието на много от читателите вероятно изниква италианският рефер от близкото минало Пиерлуиджи Колина.
Онзи съдия, който не цепеше басма на никого. Най-големият враг на футболистите. Той взимаше възможно най-категоричното решение на секундата и грам не го интересуваше кой какво мисли за отсъждането му. Въоръжен с картони в джобчето, италианецът стана любимец на запалянковците.
Добър или лош - Колина остави своя отпечатък, като съдия и като човек. Щеше ли да бъде така, ако при всяка спорна ситуация припкаше до тъчлинията, за да гледа повторения? Можете ли въобще да си го представите?
В кръга на шегата дори легендарният български рефрен „Съдията, съдията, съдията...” вече може да се окаже някак си неоснователен и неточен, след като арбитрите ще стават безгрешни роботи.
Свикнахме с технологията за отчитане на гол, с постоянната комуникация между съдиите, дори със странните им спрейове, но призивът ми е кратък и прост. Не прекалявайте! Не отнемайте чара на играта! Тя се измени достатъчно много. Футболът е за хора, а не за машини.


description: Така отговори премиерът в оставка на коментарите за сумата, отпусната за справяне с бежанския натиск

title: Бойко Борисов: Който може да докара повече пари в България, да го направи

maintext:
Премиерът в оставка Бойко Борисов отговори на нападките относно паричната помощ, която страната ни получава от ЕС, за да се справи с миграционния натиск.
Той уточни сумата – дотацията за България, договорена на срещата в Братислава, е 160 млн. евро.
„Положихме усилия да дойдат пари в България. Който може повее, да докара повече”, призова той.
Преди два дни новоизбраният вицепрезидент Илияна Йотова заяви, че сумата не е 160 млн. евро, а 112 млн., 10% от които били национално съфинансиране.
Правителството е обещало на Брюксел да строи още бежански центрове
Европейската помощ за границата се оказала с около 50 млн. евро по-скромна от първоначално обявеното
Още същият ден вицепремиерът Румяна Бъчварова заяви, че сумата е именно 160 млн. евро, но идва на траншове.


description: При авария в Козлодуй започваме да внасяме ток, предупреди Драгомир Стойнев

title: БСП искат парламентът "на изпроводяк" да размрази "Белене"

maintext:
Парламентът следващата седмица трябва да гласува отпадане на мораториума за изграждане на АЕЦ „Белене”, за да може правителството да преговаря с потенциални инвеститори. Това заяви в студиото на „Лице в лице” депутатът от левицата и бивш енергиен министър Драгомир Стойнев.
„България е единствената държава на Балканите, която не инвестира в нови базови мощности в енергетиката. Ако този парламент иска да свърши някаква работа, следващата седмица мораториумът за забрана на строителството на „Белене” трябва да падне”, подчерта той.
По думите му в момента ситуацията е така, че ако единият от енергоблоковете на „Козлодуй” излезе от строя за месец, България ще трябва да внася ток, тъй като язовирите са празни, а има други мощности в ремонт. Той допълни, че така или иначе имаме оборудване за ядрена централа, чието съхранение у нас или в Русия ще струва пари.
Китайската национална ядрена корпорация прояви интерес към "Белене"
Потвърдили са готовността си да участват в проекта на пазарна основа и без държавна инвестиция
Стойнев посочи, че китайските инвеститори, изразили интерес към проекта „Белене” са сериозни, изградили са над 30 реактора в родината си и сега търсят експанзия към Европа. Според него един по-стабилен следващ кабинет ще е в състояние да доведе проекта до реализация.
Депутатът коментира, че БСП се променя и вече ще говори много повече за икономика, за подкрепа на малкия и среден бизнес, за защита на земеделските производители. „Силна е държавата само когато е богата”, подчерта Драгомир Стойнев.


title: Пампорово даде старт на зимния сезон

maintext:
Пампорово даде старт днес на зимния ски сезон. Курортът посрещна първите туристи с пет отворени писти, отлични условия за ски и безплатни лифтовете в първия ден. Очакванията са за един силен сезон, съдейки по ранните записвания. От тази зима курортът вече е обединен със ски зоната "Мечи чал" на Чепеларе, което допълнително провокира засилен интерес от български и чуждестранни туристи. Извозването до двете зони ще става с шатъли.
„Потенциалът като километри общо на двете зони е общо към 70, но като потенциал, към момента не може да се кара на толкова километра, но погледнато в съвсем близко бъдеще мисля, че това е напълно реалистично“, каза Мариан Беляков,, изпълнителен директор на „Пампорово” АД.
Консолидацията на ски зоните от върховете Снежанка и Мечи чал е заявка за създаване на най-големия в страната и на Балканите зимен курорт. Пампорово – Мечи чал остава насочен предимно към българските туристи, които заемат над 60- процентен дял от клиентите според данни на дружеството.
Новата дестинация през тази зима ще бъде свързана със ски шатъл бусове, които ще возят туристите. Лифт картата на Пампорово ще дава достъп и за пистите от "Мечи чал". Въведени са и лифт карти само за "Мечи чал". Дневна карта за двете ски зони струва 55 лв., а само за пистите в Чепеларе- 40 лв. Лифт картата ще бъде и билет за пътуване с шатъл бусовете.
Плановете за обединение на двете ски зони предвиждат свързване с лифт на пистите от Снежанка и Мечи чал. Инвестицията в нов лифт се очертава в рамките на 3-4 г.
От 11 до 18 декември „Пампорово” АД въвежда промоционален период, насочен основно към българските клиенти. През тази седмица дневна лифт карта ще коства 39 лв. за възрастен и 25 лв. за дете.
Лифтовете ще возят безплатно и на 11 декември най-малките скиори до 12- годишна възраст. Курортът очаква и поредица от престижни спортни събития в началото на 2017 г. Спортният календар включва Freestyle Open през март, Европейска купа по сноуборд слоупстайл на 13-14 януари и Европейска купа по фристайл ски.


description: Следобед облачността ще намалява

title: Слаби превалявания днес

maintext:
В следващите часове ще има слаби превалявания на отделни места в страната, в Предбалкана- от дъжд, а по високите полета- от сняг.
Облачността постепенно ще намалява, в много райони до слънчево. Ще духа слаб, в крайните североизточни райони- до умерен северозападен вятър. Максималните температури ще са между 1 и 6 градуса.
Над планините ще е облачно и мъгливо. Ще превалява слаб сняг. Ще духа умерен, по върховете временно и силен северозападен вятър. Максималната температура на височина 1200 метра ще е около минус 1 градус, на 2000 метра – около минус 6 градуса.
Тази нощ ще нахлува студен въздух. Утре ще е по-студено с температури сутринта от минус 6 до минус 1 градус, следобед- от минус 2 до плюс 3 градуса. През почивните дни времето ще е предимно слънчево, но сутрин доста студено, в отделни райони в Северна България и под минус 10 градуса. В началото на следващата седмица облачността отново ще се увеличи и във вторник очакваме валежи от сняг.


description: Според ексшефа на разузнаването ръководствата на МВР и службите не се справят с работата си

title: Димо Гяуров: Бежанците са най-много 18%, останалите мигранти нямат място в Европа

maintext:
Действителните бежанците са не повече от 16-18%, всички останали нямат място в Европа и де юре, и де факто. Това заяви бившият директор на Националната разузнавателна служба ген.-майор Димо Гяуров в студиото на „Тази сутрин”.
„Още преди 2-3 години беше ясно, че тези хора нямат намерение да се съобразяват. Либерална Европа трябваше да осъзнае, че тези хора нямат намерение да се съобразяват”, посочи той.
Според него в момента са нужни превенция, разбиране на другия, но и „капсулиране на границите на Европа”. „Европа вече е радикализирана, вече има тежки настроения срещу тези хора и те са резултат тъкмо от невземането на мерки (…) колкото по-бързо реагираме, толкова по-добре ще се предпазим от етнически сблъсъци”, посочи Гяуров.
Германия готви радикален антитерористичен закон
Засилва се подслушването на комуникациите, всички мигранти ще бъдат пререгистрирани
Според него именно в тази посока са и новите значително по-сурови мерки срещу нелегалните имигранти, които Германия ще въведе. „Защо трябва да се пусне кръв, за да осъзнаем опасността? (…) Германското общество осъзнава, че няма да му се размине. Дано и българското общество да го осъзнае без да трябва да се случи нещо такова”, заяви бившият шеф на разузнаването.
В тази връзка той даде категоричната си оценка за случващото се у нас: „Нито професионалното, нито политическото ръководство на МВР и службите се справя. Границите текат, край Лъвов мост и Халите има хора с неясна самоличност”.
Каква трябва да бъде първата стъпка? „Обществен натиск върху политиците. Светът не е измислил кой знае колко много варианти, да изберем този, който ще се справи”.
Политическата ситуация у нас
Според Димо Гяуров не е имало начин ново правителство да бъде сформирано в рамките на този парламент. По думите му след президентските избори вече „мнозинството е разкапано”. Предсрочният вот пък е обвързан с много неизвестни – дали и как ще се представят евентуални и вече съществуващи политически проекти като тези на Слави Трифонов, Христо Иванов, Веселин Марешки и др.
Гяуров изрази мнение, че след проточилата се процедура на консултации при президента Росен Плевнелиев назначаването на служебно правителство с кратък мандат е загубило своя смисъл. Според него в тази връзка решението кабинетът „Борисов” да остане в оставка до встъпването в длъжност на Румен Радев не е нарушение на конституцията, а „въпрос на целесъобразност”.
Мартин Димитров: Реформаторски блок в момента няма
По думите му сега трябва да бъде изградена нова демократична алтернатива, която да бъде различна от ГЕРБ
В същото време обаче предложеното от държавния глава по-ранно назначаване на служебното правителство на неговия приемник може да е „в духа на закона”, но не е напълно коректно към „буквата на закона” и Димо Гяуров коментира, че не би посъветвал бившия началник на ВВС да приеме.
Ексшефът на разузнаването, който в миналото беше част от СДС, остро разкритикува някои от сегашните опити за възстановяване на десницата. Според него разпадът там е започнал още преди появата на Реформаторския блок, а обединението не е успяло да обърне тенденцията: „Не може да събереш едни стари известни муцуни, втръснали на публиката, и да очакваш да направят чудеса от храброст”. Именно заради това и очакванията на Димо Гяуров са РБ да не влезе в следващия парламент.
Според него лидерът на ДСБ Радан Кънев дължи отговори на десните избиратели, защото и той е „част от трика”, обвързал РБ с ГЕРБ във властта и „не може за една нощ да се преродиш”.
На този фон „Да, България” на Христо Иванов има друг проблем според Димо Гяуров – „Те заявиха, че там няма идеология. Като няма идеология, как правиш партия. Няма как да бъдеш ляв и десен едновременно, не ми се струва сериозно единствено желанието за преборване с корупцията да бъде водещата ти и единствена идеология. Не е сериозно да очакваме, че няколко симпатични момчета и момичета могат да променят състоянието на дясното”.


description: Организираха благотворителна кампания, за да купят храна на кучетата

title: Силистренски ученици с дарение за зооприют (ВИДЕО)

maintext:
Чували с подходяща храна и консерви, закупени от магазина, и одеяла подариха учениците от 8А клас на СОУ „Никола Вапцаров“ в Силистра на малките кучета от общинския приют.
Децата са закупили храната със 180-те лева, получени след продажбата на направени от тях картички, а други техни съученици и приятели също са дарили пари. Осмокласниците смятат, че да правиш добро на четириногите е равносилно на благотворителните жестове и към хората, защото доброто дело има различни форми.
Някои от децата от това училище идват през събота и неделя да разхождат кучетата от приюта, където в момента има 85 животни, голяма част от тях малки и новородени.


title: Испанската полиция задържа двама предполагаеми джихадисти

maintext:
Полицията в Мадрид арестува двама предполагаеми джихадисти и уточни, че при обиски, свързани с ареста им, е открила четири пълнителя за огнестрелно оръжие и боеприпаси, предаде Франс прес.
Двамата задържани са испанци, съобщи в комюнике вътрешното министерство.
От ведомството добавиха, че вчера сутринта са били извършени пет обиска в район, разположен южно от столицата. Полицията е иззела и няколко хиляди евро.
Арестуваха четири момчета в Брюксел, планирали да направят самоделна бомба
Момчетата са открити в сграда в близост до жп гара, след като полицаи в района забелязали дим, който се издига от мястото
Арестите бяха извършени след въвеждането на засилени мерки за сигурност, които целят да се предотвратят евентуални джихадистки атентати.
По данни на силите на реда от 2015 г. насам в Испания са били задържани общо 177 души, смятани за джихадисти.
Властите предполагат, че само около 200 испанци са заминали да се бият в редиците на джихадистки групировки в чужбина, в сравнение с няколкостотин души от Франция и Белгия.
Снощи испанското външно министерство съобщи, че в Турция са арестувани две жени с испанско гражданство, за които се предполага, че са от групировката „Ислямска държава”. Жените заминали през 2014 г. за Сирия със съпрузите си – „джихадисти, обвинени в десетки убийства” и оттогава живеели в центъра на контролираната от ИД територия.
Според министерството двете пътували заедно с невръстните си деца.
Пожелал анонимност източник на ведомството казал, че едната от тях е съпруга на Мохамед Хамдуш „Кокито”, известен с жестокостта си – прозвището му било „колекционерът на глави”. Според в. „Паис” Хамдуш е мъртъв от 2015 г.


description: И Интерлийз влиза в новата група на финансовия пазар

title: Собственикът на СИБАНК купи ОББ

maintext:
Белгийската KBC Груп се споразумя с Националната банка на Гърция за придобиването на Обединена българска банка – четвърта по големина у нас, съобщиха от компанията. Обект на сделката е и „Интерлийз” – третият най-голям доставчик на лизингови услуги в България.
Общата стойност на сделката е 610 млн. евро, които ще бъдат платени с ресурсите на KBC.
КВС присъства в българския банков сектор от 2007 г., когато придоби СИБАНК, деветата най-голяма банка у нас. Комбинацията от СИБАНК и създадената през 1992 г. ОББ ще доведе до създаването на третата най-голяма банкова група в България по отношение на активи, с пазарен дял от приблизително 11%.
КВС присъства също и в българския застрахователен сектор с дъщерното си дружество ДЗИ, което е активно както в общо, така и в животозастраховане. Заедно, СИБАНК, ОББ и ДЗИ ще се превърнат в най-голямата банкозастрахователна група в България, посочват от компанията.
Сделката трябва да бъде одобрена от БНБ, КФН, Националната банка на Белгия и Европейската централна банка, като това трябва да стане най-късно през второто тримесечие на 2017 г.


description: Победителят в предаването сподели, че ще вложи печалбата от 100 000 лв. в разширяването на бизнеса си

title: Стоян от „Фермата”: Ще остана в България, защото камъкът тежи на мястото си

maintext:
Ще остана в България, защото камъкът тежи на мястото си, заяви Стоян Спасов, който късно снощи стана победител във втория сезон на риалити предаването „Фермата”.
Стоян спечели втория сезон на „Фермата”
Втори остана Серафим, на трето място се нареди Силвия, а Галя остана четвърта
„Там, където е посадено дървото, там гният и корените му”, добави още Стоян, като цитира думите на Манол от филма „Време разделно”, който самият той сподели, че е гледал десетки пъти. Той обясни, че иска и ще продължава да се опитва да успее в България.
В студиото на „Тази сутрин” Стоян сподели, че ще вложи печалбата от „Фермата” на стойност 100 000 лв. в разширяването на малкия фитнес, който отворил преди повече от година в Панагюрище. Освен това той ще изпълни обещанието си към жителите на с. Бъта – да организира събор на Илинден.
„Адреналинът ме държи, много ми е хубаво, тези пари ще преобърнат живота ми”, коментира още Стоян.
Вижте във видеото какво още разказа Стоян за участието си във „Фермата”:


description: Част от центъра ще остане от затворен тип

title: В Харманли: Ремонтът тече бавно, условията остават мизерни

maintext:
Европейската комисия даде зелена светлина за превръщането на част от бежанския лагер в Харманли от затворен тип. В същото време от агенцията по бежанците съобщават, че в центъра кипи усилен ремонт след бунта.
10 дни след като вече сме били тук, виждаме, че тепърва кранчетата за топлата вода в жилищните сгради се подменят. Според агенцията за бежанците, това е малка част от големия ремонт, който вече е започнал. По думите на зам.-председателя на ДАБ Кирчо Киров, в крилото, където е допуснат екипът ни, няма настанени хора и се извършва цялостен ремонт.
Центърът в Харманли – какво беше направено след бунта
Центърът в Харманли – какво беше направено след бунта
Други майстори обаче в сградата няма. Но с хора по стаите е пълно. Разказват, че тоалетните са лоши, няма баня, а на някои от етажите няма вода.
От агенцията за бежанците разбираме, че най-големи са щетите от погрома в халетата на афганистанците, където буквално ще се строи от основи. Тази зона обаче остава забранена за журналисти.
Вече извън лагера се срещаме с афганистанците, които срещу талонче „Клинично здрав” се придвижват свободно до града – както още 1800 души, които са минали през лекарските кабинети. Оплакват се, че нямат отопление и живеят в претъпкани стаи.
Здравите мигранти вече могат да излизат от центъра в Харманли
Болните ще бъдат отделяни в специални помещения в лагера
„Условията не са добри, но те изцяло… да не кажа изцяло зависят най-вече от настанените”, коментира директорът на центъра в Харманли Славчо Янев.
До сега официално са вложени само 30 000 лв. за нови стъкла. Ремонтът ще продължи до пролетта. А с европейски пари част от центъра ще стане от затворен тип и ще изглежда по-скоро като затвор.
„Част от центъра няма да бъде само за семеен тип, защото закритата част ще бъде и за самостоятелни мъже”, обясни Кирчо Киров.
Така идеята на премиера в оставка, че бежанския лагер ще бъде само за семейства се оказва невъзможна.


description: Рекс Уейн Тилърсън ще води американската дипломация

title: Шеф на петролен гигант става държавен секретар на САЩ

maintext:
Новоизбраният президент на САЩ изненадващо избра главния изпълнителен директор на „Ексън Мобил” за ръководител на Държавния департамент. Новината първа съобщи телевизия Ен Би Си, като още не е потвърдена официално от екипа на Доналд Тръмп.
По-рано през деня бившият кмет на Ню Йорк Джулиани, който също беше смятан за възможен кандидат за поста, обяви, че няма намерения да оглави Департамента.
През седмицата вестник "Уолстрийт джърнъл" прогнозира че Тилърсън е новият фаворит за поста, като се позова на двама представители на екипа на Тръмп по прехода във властта.
Доналд Тръмп избира държавен секретар на САЩ между четирима души
Кандидатите са поста са Мит Ромни, Рудолф Джулиани и други двама неизвестни до момента
Новият фаворит, 64-годишният Рекс Тилърсън, управлява петата по пазарна капитализация компания в света. Тя добива петрол и газ в над 50 страни на шест континента. След като бъде номиниран за държавен секретар, бизнесът на Тилърсън неминуемо ще бъде проучен внимателно за евентуален конфликт на интереси, отбелязва Ройтерс.
Агенцията припомня, че през 2011 г. „Ексън Мобил” подписа с най-голямата руска държавна компания "Роснефт" споразумение за съвместни сондажи и добив на петрол. Оттогава те създадоха 10 смесени дружества за разработване на проекти в Русия. През 2013 г. руският президент Владимир Путин награди Тилърсън с Орден за дружба.
Санкциите, наложени от САЩ на Русия заради анексирането на Крим, струваха скъпо на „Ексън Мобил”. Американската компания бе принудена да изостави някои проекти и загуби най-малко 1 милиарда долара. "Ройтерс" отбелязва, че Тилърсън е открит критик на санкциите срещу Москва.
Ако Тилърсън бъде номиниран за държавен секретар на САЩ, климатичните промени може да се окажат друг спорен въпрос. „Ексън Мобил” е разследвана от главния прокурор на Ню Йорк за предполагаемо заблуждаване на инвеститори, регулаторните органи и обществото за това какво знае за глобалното затопляне.


description: Единият изразил публично недоволството си от присъствието на дъщерята на Доналд Тръмп

title: Двама мъже и дете бяха свалени от самолет, на борда на който била и Иванка Тръмп

maintext:
Двама мъже и дете бяха свалени от самолет на американската компания „Джет Блу”, след като единият от тях изразил публично недоволство от присъствието на борда на дъщерята на новоизбрания президент на САЩ Доналд Тръмп.
„Вашият баща е на път да съсипе страната”. С тези думи единият от мъжете, които били двойка, се обърнал към Иванка, която пътувала с трите си деца и съпруга си Джаред Кушнър за почивка на Хавай. Той я попитал и защо не пътува с частен полет.
Зетят Джаред Кушнър - сивият кардинал на клана Тръмп
Кого слуша в действителност новоизбрнаият президент на САЩ?
Персоналът на самолета решил да помоли двамата мъже, които били заедно с детето си, да напуснат самолета, за да се предотврати евентуален скандал. Те били принудени да вземат следващия полет.


title: Управителят на „Булмаркет” също не изключва версията за превишена скорост

maintext:
Управителят на фирмата „Булмаркет” – Станко Станков, собственик на злополучната влакова композиция, която дерайлира и доведе до трагедията в Хитрино, също не изключи версията високата скорост да е причина инцидента.
В интервю за bTV той съобщи, че е наел чуждестранни специалисти, които да водят паралелно разследване на случая.
Офшорната регистрация на „Булмаркет” не била, за да крие собственост
Повече от 10 години не е имало проблем с фирмата
По думите му той е наел чуждестранни специалисти, защото до момента в страната ни не е имало толкова тежка катастрофа с газ.
Станков увери, че фирмата ще компенсира пострадалите при инцидента и отрече твърденията собственик на „Булмаркет” да е безработен кипърец.
Цялото интервю със Станко Станков гледайте утре сутрин в предаването "Тази сутрин".


description: Наказанията стават по-сериозни, въпросът е виновните да ги получават

title: Държавата обяви война на пътните нарушители… поне на теория (ОБЗОР)

maintext:
След повече от половин година обсъждане, депутатите приеха по-високите глоби за нарушителите на пътя. В сила са и поправки, които предвиждат затвор за агресия на пътя.
Експертите обаче остават скептични за това, че само с обявени по-високи наказания пътищата ни ще станат по-безопасни.
Натискаш газта – бъркат ти в джоба
Депутатите гласуваха днес финално, че ако шофьор превиши позволената скорост в населено място с над 50 километра в час, глобата е 700 лева. За същото нарушение извън населени места става 600 лева. Глобите обаче нямат таван и за всеки 5 км отгоре скачат с още 50 лева.
При каране в насрещното по автомагистрала или скоростен път глобата ще е 1000 лева, а книжката ще се отнема за 3 месеца. При повторно нарушение - санкцията скача на 4000 лева, а шофьорът ще остане без документи за половин година.
Година без книжка грози и шофьорите, които организират или участват в гонки. Санкцията е 3 000 лева, а при повторно нарушение глобата става 5 000 лева
Двойно по-високите глоба за скорост вече са факт и ще влязат в сила до дни.
Мярката обаче няма да има ефект, смятат експерти. „Това няма да стресне шофьорите, тъй като сме държавата с рекордна несъбираемост на глобите – 70 процента”, посочи председателят на Асоциацията на пострадалите в катастрофи Владимир Тодоров.
Без номера
КАТ ще сваля и номерата на собствениците на коли - нарушители. Ако те са пияни, дрогирани, неправоспособни или ако откажат проба. Ще се махат и двете табели. Регистрацията ще се прекратява за срок от половин до една година.
1000 лв. глоба и три месеца без книжка за движение в насрещното
Сериозни санкции са предвидени и за участие в гонки
„След наказанието все едно регистрирате нов автомобил”, обясни един от вносителите на предложението – Настимир Ананиев (РБ).
Практиката с махането на номерата вече е прилагана, преди 30-на години. Прекратена е, тъй като не е дала очаквания резултат, казва генерал Румен Миланов, който по онова време оглавява националната Пътна полиция.
Ако нарушителите шофират чужда кола, тя ще бъде спирана от движение за до един месец, гласи още законът. Идеята за конфискация отпадна, тъй като много от колите са лизингови или служебни. Затова и 3 милиона глоби за нарушения без нарушители отлежават в КАТ. Ето защо вече собственикът ще носи отговорност. В срок той трябва да посочи кой е извършил нарушението. Ако не го направи, ще се пише на негово име. В закона изрично е записано, че по-високите глоби влизат в сила от януари догодина.
Наказания за пътните хулигани
Днес депутатите отделиха внимание и на друг тип нарушения на пътя – саморазправата между шофьори.
За тежките престъпления, когато има пострадали, в Наказателния кодекс са разписани и по-тежки наказания. Новото е, че и за по-дребни нарушения вече ще се влиза в затвора. Например, за упорито и безпричинно свирене с клаксон по светофарите, за дрифтове по улиците, за избутването на коли от частни кортежи и за шофирането на коли с шумни гърнета. Ако ви хванат в такова нарушение и не се подчините на полицията, наказанието може да стигне до 5 години затвор.
Хулиганите ще отиват на съд бързо. За два месеца прокурорите ще могат да събират доказателствата и да пратят виновните на съд. Ще работят предимно по сигнали на граждани.
Смърт в центъра на София заради забележка за силен клаксон
50-годишен мъж почина, а друг е със счупена челюст след саморазправа, нападателят не е открит
„Не смятам, че подобни дела са от фактическа и правна сложност. В крайна сметка ще трябва да установим времето, мястото и начинът на извършване на престъплението. Което може да се случи с разпити на свидетели”, заяви говорителят на прокуратурата Румяна Арнаудова.
Адвокатите обаче се съмняват, че наказанията ще спрат агресията на пътя. „Самото наказателно производство е бавно, неефективно. Обществото остава с впечатление, че не се върши работа и то действително - да ви кажа не се вижда особен ефект, защото тук-таме има някой наказан хулиган”, смята адв. Димитър Караниколов.
Идеята за сериозни мерки обаче според тях е добра. Според шофьорите - също.
Шофьорите без книжка, хванати да карат, също ще влизат за три години в затвора, а глобите за тях са от 300 до 1000 лева.
Председателят на транспортната комисия в парламента предлага и у нас да се открие горещ телефон срещу агресията на пътя по примера на Англия. При обаждане сигналът се прехвърля д най-близката патрулна кола. Идеята вече е обсъждана с МВР.


title: Стаси Цалова стана майка за втори път

maintext:
В навечерието на Коледните празници чаровната водеща на прогнозата за времето по bTV – Станислава Цалова, се сдоби с втора рожба – този път момиченце. Дъщерята на синоптичката на bTV е проплакала днес следобед в Първа АГ болница „Света София”. Момиченцето ще носи името на майката на Станислава – Антонина. Семейството на Стаси спазва българската традиция децата да се кръщават на своите баби и дядовци. Първородният син на водещата е кръстен на нейния свекър – Светослав.
Станислава Цалова и съпругът й Йордан изказват сърдечни благодарности на д-р Мая Василева, д-р Григорова, д-р Стоянов и целия екип на Първа АГ болница „Света София”.
Екипът на bTV желае на щастливото семейство много здраве, късмет и благоденствие!


description: Податливи на грипа са всички, каза пред bTV общопрактикуващият лекар д-р Гергана Николова

title: Грипът - как да го познаете и какви мерки да вземете

maintext:
Броят на заболелите от грип у нас непрекъснато се увеличава, като в Перник вече обявиха грипна епидемия, а Пловдив и Хасково са в готовност за това.
Пред bTV общопрактикуващият лекар д-р Гергана Николова разказа, че върлуващият вирус се характеризира с висока температура, болка в мускулите и ставите, силна хрема, суха кашлица, болка в гърлото.
Грипната вълна продължава да настъпва у нас
Най-често се изолира нов щам – „Болцано”, който е идентичен на „Хонконг”
Броят на заболелите рязко е скочил около Коледните тържества, когато е имало събирания на много хора – например в детските градини.
Податливи на грипа са всички, но при децата до седемгодишна възраст по-често се появяват усложнения, каза д-р Николова.
За предпазване от вируса тя препоръча да се носи маска на лицето, която да се сменя на всеки два часа.
Грипът "Хонконг" вече затваря училища и поваля стотици у нас
Вече е късно за ваксини, но не посягайте сами към антибиотика, предупреждава д-р Ангел Кунчев
Тя подчерта, че най-големият проблем е, че хората решават да се самолекуват с антибиотици, а „на вируса антиботикът не действа – не може да излекуваш вирус дори с много силен антибиотик“.
Д-р Николова препоръча на пациентите да не се самолекуват при висока температура, а да се прегледат при специалист.
Три огнища на птичи грип са регистрирани във Враца и Видин
Няма опасност за хората
По думите ѝ, ако сте си направили противогрипна ваксина или сте направили каквото и да е за повишаване на имунната система, вече сте по-защитени от вирусите, които ще се появят през този сезон.


description: Ще дочакат ли хората справедливост след трагедиите, които ги сполетяха?

title: Трагедии без поука: Бисер, Мизия и Хитрино

maintext:
Ще дочакат ли справедливост в Хитрино, Бисер и Мизия след трагедиите, които ги сполетяха?
На 6 февруари 2012 г. след скъсана дига на язовир „Иваново” водата залива село Бисер, 11 са жертвите. Точно след два месеца ще се навършат пет години от потопа. Осъдени няма.
Тази седмица от прокуратурата съобщиха, че разследването е приключило, но без да е ясен собственикът на язовира, причинил трагедията. На институциите в момента им е много по-важно да установят в кой точно миг е залят Бисер, защото от това зависи дали обвиняем ще бъде Министерство на отбраната или Община Харманли. Това ще стане ясно до месец, твърди прокуратурата.
Има и трети вариант – извършителят да остане неизвестен и собственикът на язовира да остане неизвестен.
Иначе за пет години хората получиха нови къщи, но не всички. Получиха нова канализация и асфалт, но не навсякъде. И така от село, възродено от безпрецедентната доброта на хората от цялата страна, Бисер се превърна в паметник на завистта.
За баба Kалина наводнението носи смърт – водата отнема съпругa ѝ. „По-добре двамата заедно да вървяхме, отколкото така да остана сама”, казва тя.
Други 56 семейства остават без дом. Вместо нов дом Росен Господинов получава фургон.
„Пета година чакаме нови къщи. В крайна сметка на някои има, на някои няма”, констатира той.
От общо 56 семейства само 34 получават нови къщи. Държавата не се включва в строителството. разчита се на събраните дарения, а парите не стигат за всички. Имотни и безимотни стават врагове.
„Понеже жестоко пострадахме, не очаквах да има такава завист, понеже ми е построена къща”, коментира Иван Делев.
Росен обаче се чувства обиден, че средствата не са разпределени правилно.
Пет години след потопа Бисер още не е намерил покой – заради къщите и заради липсата на виновни.
В очакване на справедливост хората от Бисер дадоха на съд държавата.
Две години след наводнението в Бисер – на 2 август 2014 г. приливна вълна минава и през град Мизия и отнема два човешки живота.
Прокуратурата заключи, че виновни няма. Виновен е дъждът, който се е излял в несметни количества.
Хората в Мизия обаче са категорични, че природното бедствие е придружено с безхаберието на властите и институциите. Според тях язовирите са изпуснати едновременно, в последния момент, и затова градът тогава е бил залят.
Почти две и половина години след потопа те не са получили обезщетения за възстановяване на домовете си. Хората продължават да смятат, че държавата е неглижирала тяхното нещастие.
Всъщност има един осъден жител на Мизия – Цветелин Димитров, който обикаляше водоемите след потопа и алармираше за проблеми в състоянието им. Глобиха го с 1000 лв. за това, че създавал излишно напрежение и уронва престижа на държавата. Той обаче се оказа едва ли не пророк, защото през пролетта на тази година един от най-опасните за Мизия язовири – Рогозенският, скъса преливник и едва не скъса стена. Тогава отново беше обявено превантивно бедствено положение за Мизия, едно село беше евакуирано.
Пред bTV Цветелин Димитров заяви, че вече е платил глобата с лихвите. „В края на клипа, който пуснах, единствената моя грешка беше, че бях споменал: Да ви е честит ГЕРБ. Всички последствия дойдоха само и единствено заради тези думи”, каза Димитров.
На 10 декември 2016 г. взрив на цистерна от влакова композиция взе седем жертви в Хитрино. Спасителната операция все още продължава.
Селото все още е жива рана след трагедията. Евакуираните жители на селото и към този момент нямат пълна яснота кога ще могат да се завърнат по домовете си.
Операцията по обезвреждане на цистерните продължава.
Най-вероятно във вторник властите ще разрешат на хората да се завърнат в Хитрино. Някои обаче няма къде да отидат и ще живеят в предоставените фургони. Хората продължават да се питат защо и как се случи инцидентът от 10 декември.
Днес в Хитрино влязоха майстори, за да възстановяват пострадалите къщи. С тях и хората, които за първи път видяха домовете си след взрива.
Ертан Джарар живее на една улица със семейството на най-младата от жертвите - 18-годишния Дениз. След взрива хукнал веднага да помага на съседите си.
Ертан не може да спи и до днес. Щом затвори очи, вижда апокалипсиса в Хитрино. Цялата главна улица на селото е в пламъци, а сред тях – една от сестрите, чиито родители загинаха.
Ертан благодари на бога, че след ужасната нощ губи само дома си. Къщата, която със семейството си построили с парите, заработени в чужбина, вече я няма.
„Къщата цялата вече е в пепел. Работим в Англия от 6 години само да я построим”, споделя той.
Кадрите с опожарената къща на Ертан, с опустошените от мъка оцелели, но пострадали и бездомни хора, докоснаха всички българи. Сред тях Емел и Бирсен от Нови пазар, които потърсиха „120 минути”, за да предложат напълно самостоятелна къща с всичко необходимо за нуждаещите се от Хитрино.
Преди 3 години съпругът на Емел и баща на Бирсен загива в катастрофа.
„Всичко, което е материално, с течение на времето или с други помощи може да се възстанови, но тази болка, която те изпитват в момента, загубата е много трудна за възстановяване. Преживях го наново заедно с тях и реших да им подам ръка”, казва Бирсен Расим.
Емел и Бирсен се молят за хората в Хитрино и горещо се надядат, че всички ние ще им помогнем да преодолеят болката си.


description: Терористите нападнали хората, опитващи се да напуснат града

title: Най-малко 30 мирни жители бяха убити от ИД в сирийския град Ал Баб

maintext:
Най-малко 30 мирни жители бяха убити и много бяха ранени в резултат на терористично нападение на Ислямска държава в сирийския град Ал Баб вчера, съобщава днес турският вестник "Миллиет", позовавайки се на съобщение на турската армия.
Терористите нападнали хората, опитващи се да напуснат Ал Баб, в който турски военни заедно с бойци на опозиционната Свободна сирийска армия извършват операция срещу Ислямска държава. Турският президент Реджеп Тайип Ердоган увери в петък, че офанзивата срещу Ал Баб е почти завършена.


description: Възможни са поледици

title: Тази нощ ще превали коледен сняг

maintext:
Честито Рождество!
Днес облачността ще е значителна, но ще се задържи почти без валежи. Вятърът ще е умерен от запад-северозапад, в Дунавската равнина временно ще се усилва. Максималните температури ще са предимно между 4° и 9°.
Над планините облачността ще е значителна, в масивите от Западна България ще превали слаб сняг. Ще духа силен, по високите и открити части и бурен северозападен вятър. Максималната температура на височина 1200 метра ще е около 0°, на 2000 метра - около минус 5°.
През следващото денонощие облачността ще бъде по-често значителна, с по-съществени намаления над Източна България. В Западна България ще има превалявания от сняг, които около обяд ще спират, докато в планинските райони ще продължи да превалява и през останалата част от деня. Само на отделни места през втората половина на предстоящата нощ и в сутрешните часове преваляванията за кратко ще са от дъжд и е възможно образуването на поледици. Вятърът временно ще отслабне и ще бъде до умерен, от север-северозапад. Минималните температури ще са между минус 3° и 2° градуса, максималните – предимно между 3° и 8°.
През следващите дни ще има променлива, по-често значителна облачност. Във вторник вятърът от запад-северозапад отново ще се усили. На отделни места в източните райони е възможно да превали слабо, предимно дъжд. Температурите още малко ще се повишат и минималните, в по-голямата част от страната, ще са между минус 2° и 3°, а максималните - между 7° и 12°, по-ниски в Североизточна България. В сряда ще е ветровито, ще нахлува студен въздух. На много места в страната ще превали, предимно сняг. В четвъртък вятърът ще се ориентира от север, по Черноморието – силен, застудяването ще продължи. Облачността ще се задържи значителна, на места, главно в източната половина от страната, ще има и слаби превалявания от сняг. В петък облачността ще се разкъсва, на места временно ще намалява. В източните райони, където ще остане ветровито, все още е възможно да превалява сняг.


description: Това сочи експертизата, която трябваше да установи точната скорост на композицията

title: Влакът в Хитрино се е движил със скорост почти два пъти над позволената

maintext:
Влакът, който дерайлира в Хитрино, се е движил с висока скорост - почти два пъти над позволената. Композицията е навлязла в гарата със 78 километра в час, вместо позволените 40 километра в час. Това сочи експертизата, която трябваше да установи точната скорост.
Нищо не мога да коментирам, не съм виждал експертизите, бе лаконичният коментар на първия машинист Димитър Михнев. Според другите двама машинисти - те не са се движили с превишена скорост.
Пожаросъдебната експертиза е установила, взривът е тръгнал от възпламеняването на печка, от къща в близост до дерайлиралите цистерни.
Според експертите това е източникът, който е предизвикал възпламеняване на пропилена и последвалия взрив.
Предстои да се изискат документи за техническото състояние на цистерните, 19 от които идват от Румъния, включително и тази, от която е имало изтичане на газ.
Двамата машинисти в първия локомотив ще бъдат задържани , като прокуратурата ще поиска най-тежката мярка "задържане под стража", а третият ще бъде привлечен като обвиняем.
„Напълно възможно е, допустимо и е правено многократно, след вземането на мярката за неотклонение лицата да бъдат отведени в психиатрична клиника в затвора в Ловеч, където са най-добрите специалисти в съдебната психиатрия. Ще бъдат подложени на психиатрично изследване и ще се установи в рамките на това изследване какво е тяхното психично здраве и дали могат да носят наказателна отговорност”, заяви говорителят на главния прокурор Румяна Арнаудова.
Седем души загинаха, а 29 бяха ранени след като цистерни с пропан-бутан се взривиха на гарата в центъра на Хитрино на 10 декември. Композицията от 26 цистерни е трябвало да направи отбивка, за да пропусне по трасето пътнически влак. 12 от цистерните обаче дерайлират и се взривяват.
Все още не е ясно кога жителите на Хитрино ще се върнат в домовете си. Все още тече операция по обезвреждане на опасните цистерни.


description: Тя премина на около 4150 км от атмосферата на газовия гигант със скорост от 208 000 км/ч

title: Сондата „Юнона” се доближи успешно до Юпитер за трети път

maintext:
Сондата „Юнона” (Juno) за трети път се доближи успешно до Юпитер в неделя.
„Юнона” премина на около 4150 км от атмосферата на газовия гигант със скорост от 208 000 км/ч. и направи точни измервания на магнитното поле, гравитацията и химическия състав на планетата.
Данните ще достигнат до Земята за няколко дни. Главният изследовател на мисията Скот Болтън коментира, че за първи път е измерено гравитационното поле, за да бъде установена вътрешната структура на Юпитер.
Мисията „Юнона” търси отговор на въпроса дали планетите мигрират
Сондата може да се опише със сравнението „летящ двустаен апартамент” със слънчеви панели
Сондата направи първото си близко прелитане край газовия гигант през август тази година, когато беше на 4200 км от него.
„Юнона” беше изстреляна на 5 август 2011 г., а на 4 юли 2016 г. застана на орбита около Юпитер.
Следващото ѝ доближаване до Юпитер е насрочено за 2 февруари 2017 г. Космическият апарат ще остане на орбита около Юпитер 20 месеца.


description: Целта е да се спре изтичането на газ

title: В Хитрино днес ще тампонират най-опасната цистерна

maintext:
В Хитрино днес ще бъде тампонирана най-опасната цистерна от дерайлиралата влакова композиция, за да се спре изтичането на газ. Това обяви вътрешният министър Румяна Бъчварова.
Работата по тази задача е специфична и носи рискове, уточни Бъчварова.
След това ще продължи извеждането на цистерните от селото. Очаква се процесът да продължи 4-5 дни.
В района продължава да е опасно и достъпът е забранен, предупреди главният секретар на МВР Георги Костов. Той уточни, че е имало опити в района да влязат хора, представящи се за експерти.
Все още не може да се каже кога евакуираните жители на селото ще могат да се върнат.
Вчера бяха доставени част от фургоните, в които ще бъдат настанени жителите на Хитрино, останали без домове. Очаква се да бъдат доставени още.


description: Животните са върнати във фермата, в която живеят, съобщиха от търговския център

title: Собственикът на елените не е имал разрешение да ги поставя в клетка пред мола

maintext:
Собственикът на трите елена, които бяха поставени като атракция пред столичен мол, не е имал разрешение за това, установи извършена проверка след сигналите от възмутени граждани.
Коледен пиар: Столичен мол привлича посетители с елени в клетка
Животните обаче бяха изненадващо премахнати късно снощи преди репортажа на bTV
„Установи се, че собственикът не е подал уведомление за предстоящото събитие, той ще бъде санкциониран. По закона за защита на животните за нарушение санкцията е от 1000 до 3000 лв, а по Ветеринарния закон – от 200 до 600 лв.,” коментира д-р Емил Славев от отдел „Здравеопазване на животните" към Българската агенция по безопасност на храните.
Оказа се още, че собственикът на елените няма нужната регистрация за едно от животните.
Елените пред търговския център трябвало да радват посетителите, но вместо това бяха възприети като проява на жестокост към животните при използването им като атракция. В следствие на гражданското недоволство късно снощи елените бяха прибрани.
Според прессъобщение на столичния мол във връзка с казуса животните вече са върнати в лицензираната ферма, в която живеят. В него се твърди още, че семейството елени е регистрирано по Закона за защита на животните и собственикът им е полагал всички необходими грижи за тях по време на престоя им пред мола.
„Собственикът на елените Георги Тотев поясни, че сега е сезонът, в който елените сменят рогата си – през декември те падат и израстват отново през март, така че притесненията и коментарите за техния вид и здравословно състояние са неоснователни”, уточняват още в съобщението.


description: Със средствата, събрани от благотворителната кампания, малкият Ваньо вече ходи редовно на логопед

title: Когато хората даряват: Момче със синдрома на Даун вече говори и пише благодарение на „Българската Коледа”

maintext:
9-годишно момченце, страдащо от синдрома на Даун, посещава редовно логопед и вече говори и пише. Това се стана възможно благодарение на средствата, събрани от кампанията „Българската Коледа”.
Когато е на 5 години малкият Ваньо все още не може да говори и започва да усвоява мимиките и жестовете на глухонемите, споделя майка му Албена Божева, която по това време е силно разтревожена. Семейството изпитва затруднение да осигурява уроци при логопед на момчето и това се отразява върху развитието му.
Историята на Кристиан, на когото „Българската коледа” помогна
Тази година кампанията събора средства за деца с тежки хронични заболявания
Средствата в размер на 900 лв., получени от „Българската Коледа” обаче помагат за това Ваньо да започне редовно да посещава логопед, което се оказва ключът в развитието на детето. Сега то успешно общува с брат си и родителите си.
Жена със синдрома на Даун стана лице на кампания за красота
32-годишната Кейти Мийд е бивш параолимпиец и модел
„Много бавно, с много усилия, с много логопедични сесии и започна да казва думичките. Първо каза „да”, после „не”, „мама”, „тати” и от една година насам започна да казва просто изречение”, разказва майката на Ваньо и споделя, че ефектът от посещенията е значителен. Освен това момчето вече пише името си само.
Ваньо е ученик в обществено училище и казва, че вече има приятели. Любимият му предмет е математиката.
„Хиляди благодарности на хората, които даряват и продължават да даряват за новата кампания, защото ние разчитаме на тези средства да вървим напред”, споделя Албена. Сега нейните мечти за Ваньо са той да се научи да чете и да смята, за да се справя с училище и в живота по-лесно.
Вижте във видеото историята на Ваньо:


description: Младежи заплашват деца само заради ромския им произход

title: И софийското метро е арена на агресия

maintext:
Агресията в метрото не е проблем само на Берлин, подобни неща се случват в София. Група младежи са обиждали и заплашвали дете от ромски произход. Пътниците останали безмълвни свидетели на агресията и не се намесили в защита на момичето.
Инцидентът се разиграва на спирка „Вардар” в столичното метро вчера следобед. Жертва на непредизвикана агресия става момиче на 7 години. то пътува заедно с брат си на 8 години и приемната им майка, която се опитала да ги защити. Пред екипа ни жената разказа, че все още трепери от възмущение. „Аз в началото не допусках, че говори на нея. Започна да крещи „Ей циганко, ставай!”, разказва Мария Благоева.
С тези думи група младежи се нахвърлят върху Галя: „Той продължи да крещи: „Трябва да върнем Аушвиц! Аз съм скинар!”. Аз му казах, че ще се обадя на охраната, а той ми каза - искате ли да ви пратя в Орландовци”
Кой е българинът, блъснал жена в берлинското метро?
26-годишният Светослав Стойков e живеел във Варна, преди да замине за Германия, в къщата му отричат да са го виждали
Децата обаче не разбрали заплахата, че в Орландовци се намират Централните софийски гробища. В техните представи в Орландовци се намира старият им дом, от който са изведени. „След този случай момченцето си глътна езика, не пророни дума половин час, а тя ококори едни очи и ме попита: Защо толкова ме мрази този човек?”, разказва Мария.
Най-голямо възмущение при майката предизвиква безучастността на свидетелите: „Хората определено заемаха моята страна, но някак си тайничко. Поне няколко човека застанаха до мен и се обърнаха на другата страна и тихичко ми казваха: „Не им обръщайте внимание, те са надрусани!”.
Веднага след като напуснали метрото обаче Мария се оплакала на полицая в метростанцията. Агресивните младежи успели да избягат.
Според експерти метрото навсякъде по света нерядко отключва разрушителната част от човешката природа. „Допускам, че това е един от начините да бъде усвоена тази територия каквато е метрото, поне в България. Иначе метрото общо взето е нещо тъмно, подземно място”, коментира социалният антрополог Харалан Александров.


description: Кандидатите за депутати от ДПС вече ще подписват декларация за лоялност

title: ДПС: Няма вариант за стабилно мнозинство в този парламент

maintext:
Не виждаме вариант за стабилно мнозинство в това Народно събрание. Дори и да се формира кабинет, само ще се отложи агонията. Tова каза лидерът на ДПС Мустафа Карадайъ на пресконференция след заседание на Централния съвет на партията.
Според ДПС това Народно събрание е изчерпано и не може да създаде мнозинства.
Помолен да коментира казаното от премиера в оставка Бойко Борисов вчера, Карадайъ заяви, че в този парламент може да се постигне аритметично мнозинство, но мнозинство на база ценности няма как да има. Ние не можем да бъдем част от безотговорното поведение на които и да са политически сили, допълни Карадайъ.
На въпрос има ли готовност ДПС за мажоритарна избирателна система, Карадайъ заяви, че властта и мандатите се дават с гласовете на народа. Ние сме длъжни да си вършим своята политика, да излезем с ясна програма, която може да се реализира - това е важното, всичко останало е вследствие на гласа на хората, коментира той. Според него в последните 25 години всеки, който прави изборни промени с цел да извлече служебно предимство, е понасял негативи от това.
Днес ДПС даде старт на подготовката за предсрочни избори. От движението определиха как и кога ще номинират депутати. Който иска да е народен представител от ДПС, вече ще трябва да подписва декларация за лоялност, е записано в дневния ред, който трябва да приемат делегатите.
Критериите, на които трябва да отговаря всяка фигура, номинирана за депутат, е избираема личност с обществен авторитет, която споделя както идеите на ДПС, така и на либерализма.
До 5 февруари трябва местните структури да са определили кои са имената, подходящи за народни представители и да са ги подредили по азбучен ред. Как ще бъдат подредени самите листи, ще стане ясно след заседание и решение на ръководството на партията.
Освен местните структури кандидат-депутати могат да издигат отделните членове на ДПС и председателят.
Заседанието на ДПС започна с едноминутно мълчание в памет на жертвите от Хитрино, а ръководството на партията отчете какво е свършило на място за хората.


description: Охранителят нападнал момчето, защото му се сторило подозрително

title: Наръганият в столичен мол младеж е в критично състояние

maintext:
Младеж на 19 години е в критично състояние в „Пирогов”, след като беше намушкан от охранител на магазин в търговски център в столицата. Инцидентът станал след спречкване заради съмнение за кражба на дреха.
Инцидентът се случва в един от магазините за дрехи към 11 ч. в препълнения с пазаруващи за празниците търговски център.
Очевидец разказва, че е видял как охранител нанася побой с метална палка по тялото, главата и краката на момчето и го намушква с остър предмет. Пострадалият е изкаран на носилка.
Версиите за случилото се са поне две – на охранителя, който твърди, че поведението на момчето му се сторило подозрително, и на пострадалия Робърт, който твърди, че се опитал да се защити.
„Той нищо не е направил, няма какво да направи. Не може някой да ти се стори, че е подозрителен, защото е облечен в черно. Половин час преди това с приятелката си тръгна да купува подаръци”, разказва майката на ранения младеж.
Състоянието на Робърт остава критично. Има наранявания в областта на гръдния кош, включително с частично засягане на белия дроб. Има 3 рани в областта на бедрата и една на рамото.
Охранителят също беше откаран в болница с рана на главата, но запази мълчание. По-късно той е изписан от "Пирогов", а детайлите за това, което се е случило в мола, продължават да се изясняват.
Оказа се, че мъжът е бил нает за охрана не от мола, а от магазина, в който става инцидента, а Робърт, по информация на МВР, е регистриран вече за кражби и притежание на наркотици.


description: Не е хубаво в края на годината да се сменя правителството, смята министърът на културата

title: Вежди Рашидов: В кабинета на Бойко Борисов има още много ресурс

maintext:
Смятам, че има още доста ресурс в това правителство. Това обяви министърът на културата в оставка Вежди Рашидов в предаването „Тази събота” по повод последната идея с мандата на Реформаторския блок да се състави правителство с премиер Бойко Борисов.
Цветан Цветанов: Шансовете за кабинет с мандат на РБ може да са над 20%
Имена не са обсъждани до момента, а разговорите са за параметри на държавата, изтъкна председателят на ПГ на ГЕРБ
Ако го поканят в кабинета „Борисов 3”, Рашидов вероятно ще приеме, защото смята, че има още много работа за довършване. Опасно е да има ново правителство в края на годината – няма да е просто, коментира още министърът на културата.
По думите му е хубаво е да се намерят сили за сформиране на кабинет в рамките на този парламент в името на спокойствието на хората.
На въпроса кой от партньорите е бил по-лоялен на ГЕРБ – Патриотичният фронт или Реформаторският фронт, той обяви, че се е разбирал с всички, въпреки че реформаторите са били настроени срещу него. Когато спра да съм министър, ще разкажа много неща, уточни министърът на културата.
Той е категоричен, че с Бойко Борисов се работи много леко.
Вежди Рашидов смята, че изцяло мажоритарна изборна система не е добра. "Кого ще вкараме в парламента – Народния театър, операта, Слави Трифонов и сценаристите му, и ще играем „Полет над кукувиче гнездо". Политиката е отговорност, не е забавление”, коментира той.
Вижте цялото интервю във видеото:


description: Възможно е да е бил жив в момента на нападението

title: Полският шофьор бил прострелян часове преди атаката в Берлин

maintext:
Полският шофьор, чийто камион беше похитен, за да бъде използван за нападението срещу коледен базар в Берлин, е бил прострелян часове преди атаката, показва извършената аутопсия.
Лукаш Урбан беше намерен прострелян и намушкан в кабината на камиона си, което породи предположения, че той може да е хванал волана на заподозрения нападател Анис Амри и да е предотвратил по-голямо кръвопролитие.
При нападението имаше 12 жертви, включително Урбан.
Възможно е шофьорът да е бил ранен, но все още жив в момента, когато камионът е връхлетял върху тълпата от хора на площада.
Кой е полският шофьор на камиона убиец от Берлин
Лукаш Урбан вероятно е бил жив по време на атентата
В интернет беше пусната петиция, призоваваща Урбан да бъде награден с най-високото отличие в Германия - Федерален кръст за заслуги.
Междувременно записи от охранителни камери потвърждават, че Анис Амри, предполагаемият извършител на нападението в Берлин, който беше убит от италианската полиция, е преминал транзитно през френския град Лион с влак.
Терористът от Берлин е пътувал през Лион
Това са показали записи от видеонаблюдението
Разследващите все още се опитват да установят как 24-годишният Амри е успял да напусне столицата на Германия, да премине през Франция и да достигне Италия.
След нападението в Берлин, властите готвят антитерористичен закон. Предвижда се засилване на наблюдението на обществени места. По границата ще бъдат създадени транзитни центрове за бежанците. Ще бъде въведена и процедура за пререгистрация на всички мигранти.


description: Ръководителите на лечебни заведения разбрали в последния момент, че ще им се платят с 15% по-малко пари

title: НЗОК рекетирала болници в самия край на годината

maintext:
Частни и общински болници се готвят за протести, след като изненадващо в края на годината НЗОК реши да им плати с около 15% по-малко пари.
Решението е взето на Надзорен съвет на НЗОК на 20 декември т.г., но лечебните заведения са били информирани едва на 28-ми – когато трябвало да подпишат анексите, обясни в студиото на „Лице в лице” д-р Николай Болтаджиев. „Ако не подпишат, няма да получат и останалите пари”, посочи той.
„Болниците са изпълнили своите бюджети и автоматично това ще отреже от вече свършената работа, те вече са лекували пациенти за тези пари и няма да им се платят. В момента персоналът работи без пари не по хуманитарни причини, защото мисля, че персоналът също иска да купи банани на децата си като тези държавни служители, които ще получат бонуси”, отбеляза медикът.
Според него ситуацията показва грубото отношение на НЗОК към служителите на болниците и ръководителите им.
„Това ще се компенсира единствено от ограничения в самата болница. Няма да има премии за персонала, трудно ще им се платят заплатите. Това са парите на гражданите, тези пари надзорът на касата си ги разпределя както иска”, коментира д-р Болтаджиев. Според него решението е напълно незаконно и ще се търси възможност да се обжалва.


title: Гръцки автомобил се заби в дърво на Кресненското дефиле

maintext:
Тежка катастрофа стана на главен път Е-79 в Кресненското дефиле, предаде кореспондентът на bTV.
Двама души са пострадали и са откарани в МБАЛ-Благоевград.
Лек автомобил с гръцка регистрация е излязъл от пътя и се е ударил в дърво при опит да изпревари тир.
На остър ляв завой колата се отклонила на дясно и се врязала в дърво. Ударът в дървото е попречил на автомобила да падне в река Струма от 5 метра височина.
Две пожарни пристигнаха на произшествието. Две линейки извозиха пострадали.
Ранените са жена, която е шофирала, и мъж. Не е ясно състоянието на жената, но мъжът е контактен.


title: В Гърмен излязоха на протест

maintext:
Жители на Гърмен излязоха на пореден протест. Те твърдят, че от ромската махала в селото се разпространяват заразни болести и заплашват да спрат децата си от училище и от детска градина.
За последните седмици са регистрирани 27 случая на ромски деца, болни от хепатит. Възможно е заболелите да са повече, но да не са потърсили лекарска помощ. Хигиенната инспекция е предписала измиване на улиците в махалата, но това, според местните, не е направено.
Рано сутринта протестиращите блокираха сградата на кметството.
Гетото в Гърмен продължава да расте, върлува и хепатит
18 месеца след протестите на жители от общината те отново се оплакват от бездействието на кмета Минка Капитанова
Те обвиниха институциите и кмета Минка Капитанова, че се покриват и не си вършат работата.
„Притеснявам се за децата си и тези мерки с периодични дезинфекции не работят – имаме два нови случая на болни от миналата седмица. Искаме ограничаване на контакта, незабавни изследвания за всички. Общината да влезе в ролята си и да направи нещо“, каза пред bTV една от протестиращите, като добави, че ромската махала е незаконна.
„Доколкото знаем, е направена само дезинфекция в училище, няма изследвания, няма спрени от училище“, каза друга протестираща.
Продължава строежа на незаконни постройки в ромското гето в Гърмен
Същевременно в махалата е плъзнала зараза от Хепатит А
„Българските институции работят във вреда на народа непрекъснато. Това са паразити срещу хората и законите“, коментира недоволен мъж.
Протестиращите казаха и че ромските деца не ходят на училище, а само минават, за да вземат безплатните закуски. Какви оценки им пишат, как минават в горни класове?, попитаха те.
Вижте повече във видеото:
Пред bTV кметът Капитанова коментира, че всяка година има болни от хепатит и „лично аз, като кмет, не мога да огранича тези заболявания“.
Директорът на местното ОУ „Св. Св. Кирил и Методий“ – Стоян Стругов, пък посочи, че хигиената е на много високо ниво, сутринта винаги има „филтър“ и родителите нямат основание да се притесняват.


title: Вълна от недоволство след решението на съда за абсолютното право на пешеходците

maintext:
Тълкувателното решение на Върховния касационен съд за правото на пешеходците у нас предизвика вълна от недоволство. Депутати се ангажираха със спешна поправка в Закона за движение по пътищата.
Тълкувателното решение породи остро недоволство сред близките на загинали на пешеходни пътеки.
Според последната трактовка на съдиите, ако водач бъде съден за блъснат пешеходец на пешеходна пътека, той няма да получи максимална наказателна присъда, ако жертвата или пострадалия не е съобразил скоростта на колата, изкочил е на пътеката внезапно или не е преценил намалената видимост. В самия пътен закон има противоречие, признават и съдии, и депутати. Те поискаха спешна поправка.
Преди 5 години на пешеходна пътека 20-годишната Лора е блъсната от мотоциклетист. Момичето умира на място, а водачът получи по-ниска присъда. Защото според съда Лора е съпричинител на катастрофата, като не е преценила скоростта на мотора.
„Нямам дума, с която да обясня по какъв начин се чувстваме ние”, каза майката на Лора Нели Петкова.
Според приетото вчера тълкувателното решение на Върховния касационен съд шофьорите на пътя вече не може да получават максимални наказателни присъди, когато пешеходците с действията си съзнателно сами нарушават Закона за движение по пътищата.
Като например случаите, в които не преценяват скоростта на шофьора, навлязат внезапно на платното или го пресичат при ограничена видимост.
„Това е лош ден за пешеходците, защото те в дадени ситуации ще носят вина за катастрофите, които стават на пешеходни пътеки”, коментира Владимир Тодоров от Българската асоциация на пострадалите при катастрофи.
Шофьорите обаче приветстват тълкуванието на съдиите.
От всички трийсет и един съдии в наказателната колегия, 12 са подписали решението с особено мнение. Според висшите магистрати тълкувателното решение означава, че се налагат и промени в Закона за движение по пътищата. Защото има противоречие - според текстовете сега пешеходците трябва да се съобразяват със скоростта на автомобила, но водачите са длъжни да пропускат стъпилите на пешеходната пътека. За проблема признават и в парламентарната транспортна комисия.
„Едно дете на 13-14 години трудно може да прецени скоростта на движещия се автомобл и дали може да пресече или не”, каза председателят на транспортната комисия Настимир Ананиев.
Поправката ще се обсъди в парламентарната комисия веднага след депутатската ваканция.
„С това решение на ВКС дават още по-голямо право на джигите да карат с превишена скорост, да убиват”, заяви майката на убитата Лора.
Поправката в закона не е ясно кога ще бъде гласувана в пренарна зала, защото дните на парламента вече са преброени.
По всичко личи, че поправката в закона ще се направи от депутатите в следващото Народно събрание.


title: Операцията в Хитрино продължава седми ден

maintext:
Седми ден на продължава обезопасителната операция в Хитрино след тежкия инцидент, отнел живота на седем души и ранил 28.
Днес продължава изтеглянето на авариралите цистерни, които първо бяха източени. Вчера спасителите успяха да изтеглят два вагона.
Днес се очаква бъде изтеглена и проблемната цистерна, която изпуска опасен газ.
Две цистерни напуснаха Хитрино, евакуацията и гневът остават
Хората искат да стигнат до имотите си, властите не могат да се ангажират с конкретен срок
Цистерните ще се изтеглят една по една до кариера край близкото село Каменар. Там ще продължат огледите по тях. След това фирмата превозвач трябва да си ги прибере.
Междувременно жителите са все по-нетърпеливи да се завърнат в домовете си. Институциите на място обаче са категорични, че блокадата на селото остава до пълното изтегляне на вагоните.
Хората са малко по-спокойни, разбират опасността на операцията и риска, на който са подложени участващите в нея, каза пред bTV кметът на Хитрино Нуридин Исмаил.
Основното искане на жителите на селото е час по-скоро да се върнат в домовете си. Притеснява ги зимата и студът, както и фактът, че домовете им са без врати и прозорци, ако завали сняг, допълни той.
Кметът се надява в рамките на няколко дни положението да се подобри.
Нуридин Исмаил благодари на всички, които са съпричастни с Хитрино след трагедията и помагат на пострадалите. Той даде пример с фирма, дарила 90 000 лева. Имало обаче и хора, които са отделили по 1 или 5 лева. „Хората искат да дават дори и това, което го нямат”, коментира кметът на Хитрино.
По думите му с желание да помагат с него са се свързали и българи, които живеят в Америка.
За пострадалото село вече е събрана рекордна сума помощи – над 32 млн. лв.
На телефон 1466 и по банковата сметка на Червения кръст са събрани близо 1,5 млн. лв. Други 10 млн. лв. отпусна Министерският съвет. Европейската комисия разреши 20 млн. лева по програмата за селските райони да се изразходва целево за Хитрино.
Помощи пристигнаха и директно в общината. Дарения направиха и три партии.
Криви ли са релсите край Хитрино
Според служител на частен вагоноремонтен завод проблем има, според НКЖИ - не


description: Покана за 15-годишнината на мексиканско момиче стана хит в интернет и привлече 1,2 млн. кандидат-гости

title: Събитието на годината – рожденият ден на Руби

maintext:
15-ият рожден ден на Руби Ибара Гарсия може да се превърне в най-посещаваното събитие на годината, ако всички гости, заявили участие, наистина се появят. А те са... 1,2 млн. души.
Ако се чудите коя е Руби Ибара Гарсия, всъщност няма как да знаете, освен ако в последните дни не сте попаднали на поканата за празника ѝ. Видеото, заснето от родителите ѝ и публикувано във „Фейсбук“, стана истински интернет хит и беше споделено над 900 хил. пъти в социалните мрежи.
Защо? Всъщност няма точно обяснение защо някои видеа стават толкова популярни. Идеята на сем. Ибара от село Ла Хоя в щата Сан Луис Пороси била да покани местната общност на празника, на който ще свирят популярни изпълнители и ще има конни състезания. Във видеото бащата Кресенсио Ибара казва, че всеки е добре дошъл.
След големия отзвук семейството призна, че било шокирано, но обяви, че няма да върне никого. Затова празникът е преместен на поляна извън селото. Това обаче вкара властите в приключение, защото те трябва да опазят реда, ако в района наистина пристигнат много хора. За целта в селото ще бъда разположена полиция.
Историята породи и много мемета:
Едно от тях е колаж, според който телевизионен репортер съобщава, че новоизбраният американски президент Донад Тръмп и мексиканският държавен глава Енрике Пена Нието се договарят да разрешат на нелегалните мексикански мигранти да се върнат в родината за партито на Руби:
Acuerdo México-EU acerca de los XV años de la Rubí. Al parecer se van limando asperezas con Trump :-D pic.twitter.com/ID74RV0yvK — Nelson R. Gonsen (@renegonsen) 6 December 2016
И още:
Тъкмо стигнах при Руби:
Just got to rubis xv pic.twitter.com/Tq3oszq0we — Lolz (@fabianarcinie) 5 December 2016
Бизнесът също се намеси, като мексиканската авиокомпания „Интерджет“ предложи 30% намаление за полети до Сан Луис Пороси:
¿Vas a los XV de Rubí? @interjet ofrece descuento para el vuelo https://t.co/3otruSd7gD pic.twitter.com/dxhpJZFXwa — El Universal (@El_Universal_Mx) 6 December 2016
Партито е на 26 декември.
15-ият рожден ден на момичето е голямо събитие в Мексико и се празнува с разточителни празненства и дрехи.
През 2011 г. у нас имаше подобен случай – рожденият ден на Доби. Тогава ентусиастите да присъстват на събитието, обявено за столичния ж.к. „Дружба“, бяха около 20 хил.
Покана за рожден ден във Фейсбук – най-обсъжданата тема в нета
Хиляди се каня да присъстват; адресът обаче се оказа грешен
Година по-късно, при подобен случай, няколко хиляди души се изсипаха в холандското градче Харен, а празникът завърши с 34 арестувани и 29 ранени.


description: През следващите дни съществени валежи не се очакват

title: Облачно на изток, слънчево на запад

maintext:
Днес над Източна България облачността ще е значителна, но само на отделни места е възможно да превали слаб сняг. Над останалата част от страната ще има разкъсана облачност, в западните райони - до предимно слънчево. Максималните температури ще бъдат между 3 и 8 градуса.
Над планините ще има разкъсана облачност, по-значителна над Стара планина. Ще духа умерен до силен север-северозападен вятър. Максимална температура на височина 1200 метра- около 4 градуса, на 2000 метра – около минус 2 градуса.
През следващото денонощие ще продължи да прониква студен въздух. На североизток облачността ще е значителна, на места с превалявания, а над Югозападна България ще е предимно ясно и слънчево. Минималните температури ще са между минус 7 и минус 2 градуса, максималните-от минус 1-2 градуса в североизточните до 8-9 градуса в югозападните райони.
През следващите дни сутрешните температури ще са ниски, а дневните от петък ще започнат бавно да се повишават. Повече ще са слънчевите часове в петък и в събота, а по-значителна ще е облачността в четвъртък и в неделя. Съществени валежи не се очакват.


title: Извънредното положение в Хитрино е отменено, хората се връщат в домовете си

maintext:
Извънредното положение в Хитрино беше отменено 11 дни след взрива на част от влакова композиция и хората ще могат поетапно да се върнат в домовете си.
Хитрино преди и след взрива (СНИМКИ)
Как изглеждаше селото преди инцидента и какво е останало от него днес – вижте сравнение на кадрите от „Гугъл мапс“ и на фотографа на btvnovinite.bg Ладислав Цветков
Днес беше изтеглена и най-опасната цистерна, а в ранния следобед хората започнаха да се връщат в селото.
130 къщи бяха обиколени и беше направено замерване – няма газ. Тази нощ хората, които се прибраха ще бъдат охранявани.
„С огромна радост съобщавам, че усилията на повече от 800 души дадоха резултат. В 14 ч. хората от южната част на селото, високата, започват организирано да влизат по домовете си“, каза днес директорът на пожарната гл. комисар Николай Николов.
Николова каза още, че от днес фирмата превозвач поема охраната на цистерните и в рамките на 15 дни те трябва да бъдат премахнати от кариерата.


description: Докато полицията все още издирва извършителя на атаката, някои от жертвите вече са идентифицирани

title: Атентатът в Берлин: Кои са жертвите?

maintext:
Докато германската полиция продължава да издирва извършителя на терористичната атака на коледния базар в Берлин, при която загинаха 12 души, а най-малко 48 бяха ранени, имената на част от жертвите вече станаха известни.
Досега са идентифицирани петима от загиналите. Това са полският шофьор на камиона, 60-годишна жена от Израел, която била на посещение в Берлин със съпруга си, италианска мигрантка и още двама германци, чиито имена властите все още не съобщават.
Братята на заподозрения за атентата в Берлин: Беше нормален, в затвора се промени напълно
Анис Амри е бил осъден на четири години затвор в Италия, където отишъл след Арабската пролет; после трябвало да бъде екстрадиран в родината си, но това не се случило
Лукаш Урбан
Шофьорът на камиона, 37-годишният поляк Лукаш Урбан, беше намерен мъртъв в кабината на мястото до шофьорската седалка. По него са открити огнестрелни и прорезни рани.
Въпреки че бил ранен, Урбан се опитал да изземе управлението на камиона от атентатора, твърдят разследващите по случая. Те установиха още, че той е бил жив по време на атаката и е застрелян едва когато камионът спрял. Оръжието, с което е убит, не е намерено.
„Лицето му беше подуто и разкървавено”, сподели собственикът на полската транспортна компания, след като бил помолен да разпознае шофьора на снимки.
Мениджъртът на компанията пък описал Урбан като „добър, кротък и честен човек” и споделил, че вярва, че той е защитавал камиона докарай.
Берлинчани се зарекоха: „Няма да ни разделите“
Вижте във видеото атмосферата в града два дни след атентата
Далия Еляким
Сред жертвите на терористичната атака е и 60-годишната туристка Далия Еляким от Израел. Нейното тяло беше разпознато в сряда вечерта.
Далия била на коледния пазар заедно със съпруга си Рами, когато камионът се врязал в тълпата. В момента мъжът е в болница след претърпяна операция
Президентът на Израел Реувен Ривлин сподели пред местни медии, че е посрещнал новината за смъртта на Еляким „с огромна тъга”.
Атентатът в Берлин притесни цяла Западна Европа (ОБЗОР)
Повишени мерки за сигурност в столиците на континента
Фабриция ди Лоренцо
Днес италианското външно министерство потвърди, че сред жертвите е 31-годишната италианска гражданка Фабриция ди Лоренцо. Тя работела за транспортна компания в Германия и живеела в Берлин.
Семейството на италианката било силно разтревожено, след като не могло да се свърже с нея в понеделник. Телефонът и картата ѝ за метрото бяха намерени по-късно на мястото на инцидента. Майка ѝ и брат ѝ пътували до Германия, за да я разпознаят.
Другите жертви
Сред идентифицираните жертви са и двама германци от федералната провинция Бранденбург, заяви немското вътрешно министерство. Това са 32-годишнен мъж и 53-годишна жена.
Смята се, че при атентата е загинала и германка от близкия до Дюселдорф град Нойс, чийто 40-годишен син е сред ранените.
Според местни медии общо шестима германци са загинали при атентата.


description: През 2016 г. стартира новата потребителска рубрика на „Тази сутрин”

title: Най-доброто от „Чети етикета” с Биляна Гавазова

maintext:
През 2016 г. стартира „Чети етикета” – новата рубрика на „Тази сутрин” с водеща Биляна Гавазова.
„Надявам се, че нашите зрители са имали възможност да научат повече”, сподели Биляна.
Рубриката разгледа важни потребителски теми за съдържанието на храните, които консумираме, качеството на детските закуски в училищата, фалшивия алкохол на българския пазар, цените на услугите у нас, измамите на таксиметровите шофьори и т.н.
Всичко това обаче нямаше да бъде възможно без помощта на всички зрители, които редовно сигнализираха на „Чети етикета”.
Вижте повече във видеото:


description: Американското бюро за разследване обаче няма конкретна информация за подготвян атентат

title: ФБР предупреди властите за риск от нападения в църкви на Коледа

maintext:
Федералното бюро за разследване в САЩ предупреди американските местни власти за риск от нападения в църкви на Коледа и дните около този празник, съобщи Си Ен Ен.
Органите обаче нямат конкретна информация за подготвян терористичен акт.
Предупреждението е отправено във връзка с появата в някои сайтове, свързани с „Ислямска държава”, на призиви за нападения в църкви и на места, където се събират хора по време на празниците.
Междувременно властите в Рим забраниха движението на камиони в центъра на града през коледните и новогодишните празници. Забраната е в сила от 24 до 26 декември и от 31 декември до 1 януари.
Решението е взето след препоръка на полицията след атентата в Берлин.
Допълнителни мерки за сигурност се взимат на 350 местни пазара.
На Нова година е забранено да се използват пиратки от съображения за сигурност.


description: Атентатът в галерията в Анкара - огромен пропуск на специалните служби

title: 160 българи имат забрана да влизат в Турция

maintext:
160 български граждани са в забранителен списък и не могат да влязат в Турция. Това заяви журналистът Илхан Андай по темата за отношенията на Русия с Турция след убийството на посланик Андрей Карлов. По думите на Андай хората в списъка са основно свързани с ДПС и работили в стария в. „Земан”.
Атентатът в галерията в Анкара журналистът Валери Тодоров посочи като огромен пропуск на специалните служби, а в цял свят убийство на посланик е повод за война.
Турските власти официално обвиниха гюленистите за убийството на руския посланик
Американските власти не могат да потвърдят информацията
Русия го оцени като провокация и няма да бъде използвано за обтягане на отношения, но бяха замразени преговорите за падане на безвизовия режим за турски граждани. Отношенията между двете страни се развиват на импулси, коментира бившия директор на БНР.
Според Андай бившият полицай, стрелял по Карлов е самотник и това е нов вид терорист. Той е бил облъчен от идеите, ходил е на обучение и сам се развивал в идеите. Когато се вижда безсилен и решава сам да наказва. Там е имало и други посланици, а той стреля само срещу този на Русия и говори като терорист като от Ал нусра, но в действията му има нещо като на американски екшън герой, коментира журналистът.
Русия и Турция продължават заедно и след убийството на посланик Карлов (ОБЗОР)
И Москва, и Анкара виждат провокация в стрелбата
Тодоров обърна внимание, че руските служби се появяват на 25-тата минута от стрелбата и е важен въпросът как е успял нападателят да проникне вътре. Посланикът е бил без охрана, колата му не е била бронирана. Същият полицай е охранявал руското посолство при антируските протести в Анкара. Не се знае колко лично е бил мотивиран, добави той.
Андай е категоричен, че Путин и Ердоган са силни заедно и ще изчистят въпроса помежду си.


description: Засилва се подслушването на комуникациите, всички мигранти ще бъдат пререгистрирани

title: Германия готви радикален антитерористичен закон

maintext:
В Германия готвят антитерористичен закон. Инициативата е в ход след нападението в Берлин, съобщава в. "Билд".
През януари вътрешният министър Томас де Мезиер и правосъдният министър Хайко Маас ще обсъдят конкретни мерки. Част от тях са за засилване на наблюдението на обществени места. Очаква се близо 550 души да бъдат поставени под засилено наблюдение.
Лица между 18 и 21 години ще носят пълна наказателна отговорност. Наказателни мерки ще има и за 14-годишните, които се радикализират.
Заподозрените лица ще носят електронни гривни и ще се наложи по-сериозно наблюдение на джамиите в страната. Планът предвижда също на заподозрените да бъдат снемани пълни данни – снимки, пръстови отпечатъци и сканиране на зениците.
Германия ще настоява и за общ регистър на пристигащите в ЕС – подобно на американската система всеки пътник ще дава пръстови отпечатъци още на границата.
Предвижда се по границата да бъдат създадени транзитни центрове за бежанците. Ще бъде въведена и процедура за пререгистрация на всички мигранти.
Германия отговаря на терора със засилено видеонаблюдение
До атаката в Берлин обществото беше силно въздържано по темата за следенето
Очаква се силите на реда да получат повече права при екстрадацията на опасни лица. Предлага се да се създаде база данни за всички посещаващи ЕС.
Силният спомен за действията на „Щази” и „Гестапо” през годините водеше до силен обществен отзвук срещу опити да се въведе мащабно следене в Германия. По-твърдите мерки срещу мигрантите също не бяха твърде популярни, като основна идея беше, че всеки случай се третира като отделен.